Eksperdid valisid enim pingutust nõudvaks spordialaks poksi  Netiportaali Page 2 poolt kaheksa tunnustatud eksperdi hulgas läbiviidud küsitlus andis 60 spordiala hulgas enim füüsilist pingutust ja psühholoogilist ettevalmistust nõudva ala tiitli poksile. Järgnesid jäähoki, ameerika jalgpall ning korvpall. Kõige vähem nõuavad ekspertide arvates pingutust kalapüük ja piljard. Hindamisskaala võimalikust 100 punktist kogus poks 72,375, teiseks tulnud jäähoki 71,750. Piljard kogus 21,500 ja sportlik kalapüük 14,500 silma. Hindamisel arvestati tippu jõudmiseks vajalike sportlike eelduste olulisust  koormustaluvust, jõudu, kiirust, reipust, paindlikkust, eneseületamist, vastupidavust, reaktsioonikiirust, analüütilisi võimeid ja strateegilist mõtlemist. Spordialasid hindasid ekspertidena USA Olümpiakomitee Sporditeaduste Osakonna direktor doktor Peter Davis, ameerika jalgpalli ja pesapalli staar Brian Jordan, telekanali SportsCenter uudisteankur Chris McKendry, USA Olümpiakomitee Spordi Teenistuse tegevdirektor Jim Page, Kanada McMasteri Ülikooli Kinesioloogia Osakonna õppetooli juhataja professor Janet Strakes, Michigani Ülikooli Spordi Osakonna professor Bruce Watkins, netiportaali Page 2 juhtiv kolumnist Jim Caple ning sama võrguväljaande peatoimetaja Michael Knisley. Küsitluse tulemustega on lähemalt võimalik tutvuda aadressil http://sports.espn.go.com/espn/page2/sportSkills